
1. BENDROSIOS NUOSTATOS

1.1. Šis mažos vertės viešasis pirkimas (toliau - pirkimas) vykdomas skelbiamos apklausos būdu, naudojantis Centrinės viešųjų pirkimų informacinės sistemos (toliau - CVP IS) priemonėmis. Pirkimas atliekamas, vadovaujantis Lietuvos Respublikos viešųjų pirkimų įstatymu (toliau – VPĮ), Mažos vertės pirkimų tvarkos aprašu, patvirtintu Viešųjų pirkimų tarnybos (toliau – VPT) direktoriaus 2017 m. birželio 28 d. įsakymu Nr. 1S-97 „Dėl mažos vertės pirkimų tvarkos aprašo patvirtinimo“ (toliau – Aprašas), Lietuvos Respublikos civiliniu kodeksu, kitais viešuosius pirkimus reglamentuojančiais teisės aktais bei pirkimo dokumentais, kuriuos sudaro skelbimas apie pirkimą (toliau – Skelbimas), apklausos sąlygos (toliau – Sąlygos) ir Sąlygų priedai: „Pasiūlymo forma“ (toliau – Sąlygų 1 priedas), „Techninė specifikacija“ (toliau – Sąlygų 2 priedas). Vartojamos sąvokos apibrėžtos VPĮ, Apraše, Numatomo viešojo pirkimo ir pirkimo vertės skaičiavimo metodikoje, patvirtintoje VPT direktoriaus 2017 m. birželio 27 d. įsakymu Nr. 1S-94 „Dėl numatomos viešojo pirkimo ir pirkimo vertės skaičiavimo metodikos patvirtinimo“ bei Kainodaros taisyklių nustatymo metodikoje, patvirtintoje VPT direktoriaus 2017 m. birželio 28 d. įsakymu Nr. 1S-95 „Dėl kainodaros taisyklių nustatymo metodikos patvirtinimo“.
1.2. Pirkimo dokumentai skelbiami CVP IS. Perkančiosios organizacijos ir teikėjo bendravimas ir keitimasis informacija vyksta naudojantis CVP IS priemonėmis. Elektroninėmis priemonėmis,  adresu https://pirkimai.eviesiejipirkimai.lt, pasiūlymus gali teikti tik tie teikėjai, kurie yra registruoti CVP IS.
1.3. Pirkimas atliekamas laikantis lygiateisiškumo, nediskriminavimo, abipusio pripažinimo, proporcingumo ir skaidrumo principų bei konfidencialumo ir nešališkumo reikalavimų.
1.4. Informacija apie pirkimo organizatorių arba pirkimo komisijos narius, kurie įgalioti palaikyti tiesioginį ryšį su teikėjais ir gauti iš jų (ne tarpininkų) pranešimus, susijusius su pirkimo procedūromis, pateikta Skelbimo I dalies 1 punkte.
1.5. Teikėjai ir (ar) jų įgalioti atstovai nedalyvauja susipažinimo su pasiūlymais, pasiūlymų nagrinėjimo ir vertinimo procedūrose. Informacija apie pirkimo dalyvius, jų pasiūlymuose nurodytas kainas suinteresuotiems dalyviams bus pateikta po sprendimo dėl pirkimą laimėjusio pasiūlymo priėmimo.

2. PIRKIMO OBJEKTAS

2.1. Pasienio kontrolės punktų direkcija prie Susisiekimo ministerijos (toliau – perkančioji organizacija), vykdydama šį viešąjį pirkimą numato įsigyti ventiliacijos ir kondicionavimo įrenginių sistemų, esančių Tverečiaus, Adutiškio, Papelekio, Lavoriškių, Šumsko, Medininkų, Krakūnų, Stasylų geležinkelio, Šalčininkų ir Eišiškių pasienio kontrolės punktuose (toliau – PKP), remonto ir aptarnavimo paslaugas (toliau – Paslaugos). Pirkimo objektas detaliau apibūdintas ir reikalavimai jam nustatyti Sąlygų 2 priede.
2.2. Perkančioji organizacija Sąlygų 2.1 papunktyje nurodytas paslaugas pagal sudarytą pirkimo sutartį pirks nuo sutarties įsigaliojimo dienos 36 (trisdešimt šešis) mėnesius arba kol bus išnaudota pirkimo sutartyje nurodyta suma.
2.3. Pirkimas į dalis neskaidomas.
2.4. Pasiūlymas turi būti teikiamas visam nurodytam darbų kiekiui. Šiam pirkimui bus sudaroma viena pirkimo sutartis.
2.5. Teikėjams neleidžiama pateikti alternatyvių pasiūlymų.
2.6. Pirkimo metu deramasi nebus.





3. TEIKĖJŲ KVALIFIKACIJOS REIKALAVIMAI 

3.1. Pirkime dalyvaujantys teikėjai turi atitikti šiuos minimalius kvalifikacijos reikalavimus:

	Eil. Nr.

	Kvalifikacijos reikalavimai
	Kvalifikacijos reikalavimus įrodantys dokumentai

	1.1. 
	Teikėjas turi teisę verstis ta veikla, kuri reikalinga pirkimo sutarčiai įvykdyti.
	Valstybės įmonės Registrų centro išduoto Lietuvos Respublikos juridinių asmenų registro išplėstinio išrašo kopija ar kiti dokumentai, įrodantys nustatytos veiklos rūšies vykdymą, ar kitas  dokumentas, patvirtinantis teikėjo teisę verstis atitinkama veikla, kuri yra reikalinga pirkimo sutarčiai įvykdyti, arba užsienio šalies, kurioje teikėjas registruotas, atitinkamos institucijos išduotas dokumentas, liudijantis teikėjo teisę verstis atitinkama veikla, kuri yra reikalinga pirkimo sutarčiai įvykdyti,  arba juridinio asmens (įmonės) įstatai ar jiems tolygus dokumentas, kaip yra nustatyta toje šalyje, kurioje teikėjas registruotas. 
Pateikiama skaitmeninė dokumento kopija.


	1.2. 
	Teikėjas, vadovaudamasis Lietuvos Respublikos klimato kaitos valdymo finansinių instrumentų įstatymo 121 straipsnio 1 dalyje nustatytais reikalavimais, jog stacionarios šaldymo, oro kondicionavimo įrangos, stacionarių gaisro gesinimo sistemų, gesintuvų ir šilumos siurblių, turinčių tam tikrų fluorintų šiltnamio efektą sukeliančių dujų (toliau – šaldymo įranga), montavimo, aptarnavimo, techninės priežiūros, remonto ir (ar) eksploatacijos nutraukimo darbus kitiems subjektams Lietuvos Respublikos teritorijoje privalo turėti  Lietuvos Respublikos ar  kitos Europos Sąjungos valstybės narės kompetetingos institucijos išduotą fluorintų šiltnamio efektą sukeliančių dujų tvarkymo atestatą (toliau – atestatas) ar kitą dokumentą, kuriuo suteikiama teisė atlikti šaldymo įrangos montavimo, aptarnavimo, techninės priežiūros, remonto ir (ar) eksploatacijos nutraukimo darbus kitiems subjektams.
	Pateikiamas Aplinkos apsaugos agentūros arba kitos ES valstybės narės išduotas fluorintų šiltnamio efektą sukeliančių dujų tvarkymo atestatas.
Pateikiama skaitmeninė dokumento kopija.


	1.3. 
	Teikėjas privalo būti įdiegęs kokybės vadybos sistemą, atitinkančią ISO 9001:2015 (arba aktuali ISO 9001 versija) ar kito lygiaverčio standarto reikalavimus.
	Pateikiamas patvirtintas nepriklausomos įstaigos išduotas galiojantis sertifikatas arba lygiavertis kokybės vadybos sistemos reikalavimus atitinkantis dokumentas (patvirtinta kopija) arba įmonės vadovo deklaracija, patvirtinanti, kad Teikėjas laikosi kokybės vadybos sistemoje ISO 9001:2015 nustatytų kokybės vadybos sistemos standartų ir pateikiami taikomų kokybės vadybos priemonių aprašymai. 
Pateikiamos skaitmeninės dokumentų kopijos. 


	1.4. 
	Teikėjas veikia pagal kokybės vadybos sistemos ir aplinkos apsaugos vadybos sistemos reikalavimus pagal standartą LST EN ISO 14001 arba Europos Sąjungos aplinkosaugos vadybos ir audito sistemą (EMAS), ar kitus aplinkos apsaugos vadybos standartus, pagrįstus atitinkamais Europos arba tarptautiniais standartais (kuriuos yra patvirtinusios sertifikavimo įstaigos, atitinkančios Europos Sąjungos teisės aktus arba tarptautinius sertifikavimo standartus), ar kitais lygiaverčiais įrodymais.
	Pateikiamas patvirtintas nepriklausomos įstaigos išduotas galiojantis sertifikatas arba lygiavertis dokumentas. 
Pateikiamos skaitmeninės dokumentų kopijos.


3.2. Teikėjų kvalifikacijos reikalavimus turi atitikti pasiūlymą pateikęs teikėjas arba, jeigu pasiūlymą teikia ūkio subjektų grupė, bent vienas šios grupės narys. Teikėjai atitiktį keliamiems reikalavimams patvirtinančius dokumentus teikia iškart kartu su pasiūlymu. 

4. PIRKIMO DOKUMENTŲ PAAIŠKINIMAI IR PATIKSLINIMAI

4.1. Teikėjas gali prašyti, kad perkančioji organizacija paaiškintų pirkimo dokumentus, taip pat teikti pasiūlymus dėl pirkimo dokumentų patikslinimų. Teikti pasiūlymus dėl pirkimo dokumentų patikslinimų ir kreiptis dėl pirkimo dokumentų paaiškinimo į perkančiąją organizaciją galima ne vėliau kaip likus 2 darbo dienoms iki pasiūlymų pateikimo termino pabaigos. Pirkimo dokumentų paaiškinimai ir patikslinimai gali būti teikiami ir perkančiosios organizacijos iniciatyva.
4.2. Paaiškinimai ir patikslinimai skelbiami CVP IS priemonėmis ir siunčiami užklausą pateikusiam bei visiems prie pirkimo prisijungusiems teikėjams. Jei paaiškinimai ar patikslinimai teikiami perkančiosios organizacijos iniciatyva, jie skelbiami CVP IS priemonėmis. Paaiškinimai ir patikslinimai pateikiami likus ne mažiau kaip 1 darbo dienai iki pasiūlymų pateikimo termino pabaigos. Jei perkančioji organizacija paaiškinimų ar patikslinimų nepateikia iki nurodyto termino, pasiūlymų pateikimo terminas nukeliamas ne trumpesniam laikui nei tas, kiek vėluojama juos pateikti.
4.3. Perkančioji organizacija, paaiškindama ar patikslindama pirkimo dokumentus, užtikrina teikėjų anonimiškumą, t. y. užtikrina, kad teikėjai nesužinotų kitų teikėjų, ketinančių dalyvauti pirkimo procedūrose, pavadinimų ir kitų rekvizitų.
4.4. Jei pateikti paaiškinimai ar patikslinimai iš esmės keičia pirkimo dokumentuose nustatytus reikalavimus pirkimo objektui, Reikalavimus teikėjui ar pasiūlymų rengimui, pasiūlymų pateikimo terminas skaičiuojamas iš naujo nuo paaiškinimų ar patikslinimų paskelbimo CVP IS priemonėmis dienos, o informacija apie atliktus pakeitimus siunčiama visiems prie pirkimo prisijungusiems teikėjams ir paskelbiama prie pirkimo dokumentų.
4.5. Perkančioji organizacija nerengs susitikimo su teikėjais dėl pirkimo dokumentų.




5. PASIŪLYMŲ RENGIMAS IR TEIKIMAS

5.1. Teikėjas gali pateikti tik vieną pasiūlymą. Jei teikėjas pateikia daugiau kaip vieną pasiūlymą, visi tokie pasiūlymai bus atmesti. Laikoma, kad teikėjas pateikė daugiau kaip vieną pasiūlymą, jeigu tą patį pasiūlymą pateikė ir raštu (popierine forma, vokuose), ir naudodamasis CVP IS elektroninėmis priemonėmis. 
5.2. Jei pasiūlymą teikia ūkio subjektų grupė, ji taip pat pateikia ir jungtinės veiklos sutarties kopiją. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant pirkimo sutartį bei šių įsipareigojimų vertės dalis, sudaranti bendrą pirkimo sutarties vertę. Taip pat turi būti pateikta informacija apie juridinį asmenį, atstovaujantį ūkio subjektų grupei bendraujant su perkančiąja organizacija.
5.3. Visi pasiūlyme pateikiami dokumentai turi būti pateikti elektronine forma (tiesiogiai suformuoti elektroninėmis priemonėmis arba skaitmeninės dokumentų kopijos). Pasiūlymo dokumentai turi būti suformuoti naudojant nediskriminuojančius, visuotinai prieinamus duomenų failų formatus (pvz., pdf, docx). Perkančiajai organizacijai kilus abejonių dėl dokumentų tikrumo, ji turi teisę reikalauti pateikti dokumentų originalus.
5.4. Pasiūlymas turi būti parengtas lietuvių kalba. Jei reikalaujami dokumentai negali būti pateikti lietuvių kalba, turi būti pateiktas patvirtintas vertimas (išverstame dokumente nurodant vertimą atlikusio asmens vardą, pavardę ir parašą).
5.5. Pasiūlymas turi būti pateiktas tik CVP IS priemonėmis, iki datos, nurodytos CVP IS adresu: https://pirkimai.eviesiejipirkimai.lt, užpildant Pasiūlymo formą ir pridedant visus pirkimo Sąlygose reikalaujamus dokumentus. 
5.6. Pasiūlymo kaina pateikiama eurais, išreiškiant ir apskaičiuojant taip, kaip nurodyta Pasiūlymo formoje. Jeigu pasiūlymuose kainos nurodytos kita valiuta, jos bus perskaičiuojamos eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną; Į pasiūlymo kainą turi būti įskaityti visi mokesčiai ir visos teikėjo išlaidos, būtinos pirkimo sutarties įvykdymui.
5.7. Pasiūlyme, vadovaujantis VPĮ 20 straipsniu, teikėjas turi aiškiai nurodyti, kuri pasiūlymo informacija yra konfidenciali. Jeigu perkančiajai organizacijai kyla abejonių dėl teikėjo pasiūlyme nurodytos informacijos konfidencialumo, ji privalo prašyti teikėjo įrodyti, kodėl nurodyta informacija yra konfidenciali. Jeigu teikėjas nepateikia tokių įrodymų arba pateikia netinkamus įrodymus, laikoma, kad tokia informacija yra nekonfidenciali.
5.8. Pasiūlymą sudaro teikėjo pateiktų duomenų bei dokumentų visuma:
5.8.1. CVP IS pasiūlymo lango eilutėje „Prisegti dokumentai“ pateikti duomenys ir dokumentai:
5.8.1.1. užpildyta Pasiūlymo forma;
5.8.1.2. įgaliojimo ar kito dokumento, suteikiančio teisę pateikti ir (ar) pasirašyti pasiūlymą bei kitus dokumentus, kopija (jeigu pasiūlymą pateikia ne teikėjo vadovas);
5.8.1.3. informacija ir dokumentai pagal Sąlygų 3.1, 5.2 ir 5.9 papunkčių nuostatas;
5.8.1.4. kita reikalaujama informacija ir dokumentai;
5.8.2. pasiūlymo paaiškinimai bei atsakymai dėl pasiūlymo (jei tokių yra).
5.9. Teikėjas privalo nurodyti subteikėjus, kuriuos jis ketina (jeigu ketina) pasitelkti pirkimo sutarčiai vykdyti (Sąlygų 1 priede). Toks nurodymas nekeičia pagrindinio teikėjo atsakomybės dėl numatomos sudaryti pirkimo sutarties įvykdymo. Kai pasiūlymą pateikiantis teikėjas nurodo, kad pirkimo sutarties vykdymo metu jis numato remtis kitų tinkamų ūkio subjektų, su kuriais pasiūlymą pateikiantis teikėjas nėra sudaręs jungtinės veiklos sutarties, pajėgumais, pasiūlymą pateikiantis teikėjas, be kitų Sąlygose nustatytų dokumentų, privalo pateikti įrodymus, patvirtinančius jo galimybes pirkimo sutarties vykdymo metu naudotis kitų ūkio subjektų (subteikėjų) pajėgumais (pvz., ketinimų protokolas, subteikėjo deklaracija ar pan.) (pateikiamos dokumentų skaitmeninės kopijos).
5.10. Pasiūlymas turi galioti 40 (keturiasdešimt) kalendorinių dienų nuo pasiūlymų pateikimo termino pabaigos. Perkančioji organizacija turi teisę prašyti, kad teikėjas pratęstų pasiūlymo galiojimą, o teikėjas gali atmesti tokį prašymą, neprarasdamas teisės į savo pasiūlymo galiojimo užtikrinimą, jeigu jo reikalaujama.
5.11. Pasiūlymas turi būti pateiktas iki Skelbimo II dalies 5 punkte nurodytos pasiūlymų pateikimo termino pabaigos. Perkančioji organizacija turi teisę pratęsti pasiūlymo pateikimo terminą.
5.12. Perkančioji organizacija nereikalauja pasiūlymą pasirašyti kvalifikuotu elektroniniu parašu.
5.13. Iki pasiūlymų pateikimo termino pabaigos, teikėjas gali pakeisti arba atšaukti savo pasiūlymą. Toks pakeitimas arba pranešimas pripažįstamas galiojančiu, jeigu perkančioji organizacija jį gavo iki pasiūlymų pateikimo termino pabaigos.

6. PASIŪLYMŲ ŠIFRAVIMAS

6.1. Teikėjo teikiamas pasiūlymas gali būti užšifruojamas. Teikėjas, nusprendęs pateikti užšifruotą pasiūlymą, turi:
6.1.1. iki pasiūlymų pateikimo termino pabaigos, naudodamasis CVP IS priemonėmis, pateikti užšifruotą pasiūlymą (užšifruojamas visas pasiūlymas arba pasiūlymo dokumentas, kuriame nurodyta pasiūlymo kaina);
6.1.2. iki pradinio susipažinimo su pasiūlymais procedūros (posėdžio) pradžios CVP IS susirašinėjimo priemonėmis pateikti slaptažodį, su kuriuo perkančioji organizacija galės iššifruoti pateiktą pasiūlymą. Iškilus CVP IS techninėms problemoms, kai teikėjas neturi galimybės pateikti slaptažodžio per CVP IS susirašinėjimo priemones, teikėjas turi teisę slaptažodį pateikti kitomis priemonėmis pasirinktinai: perkančiosios organizacijos oficialiu elektroniniu paštu, faksu arba raštu. Tokiu atveju teikėjas turėtų būti aktyvus ir įsitikinti, kad slaptažodis laiku pasiekė adresatą (pavyzdžiui, susisiekęs su perkančiąja organizacija oficialiu jos telefonu ir (arba) kitais būdais);
6.1.3. teikėjui užšifravus visą pasiūlymą ir iki pradinio susipažinimo su pasiūlymais procedūros (posėdžio) pradžios nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasi perkančioji organizacija negalėjo iššifruoti pasiūlymo, pasiūlymas laikomas nepateiktu ir nėra vertinamas. Jeigu teikėjas užšifravo tik pasiūlymo dokumentą, kuriame nurodyta pasiūlymo kaina, o kitus pasiūlymo dokumentus pateikė neužšifruotus – perkančioji organizacija teikėjo pasiūlymą atmeta kaip neatitinkantį pirkimo dokumentuose nustatytų reikalavimų (teikėjas nepateikė pasiūlymo kainos).

7. SUSIPAŽINIMAS SU PASIŪLYMAIS IR JŲ VERTINIMAS

7.1. Pradinis susipažinimas su pasiūlymais vyks CVP IS priemonėmis nurodytą dieną ir valandą.
7.2. Ekonomiškai naudingiausias pasiūlymas išrenkamas pagal kainą.
7.3. Pirkimo metu perkančioji organizacija su teikėjais nesiderės.
7.4. Pasiūlymų vertinimo metu perkančioji organizacija įvertina:
7.4.1. ar teikėjo siūlomas pirkimo objektas atitinka pirkimo dokumentuose nustatytus reikalavimus;
7.4.2. ar teikėjo pasiūlyme nėra nurodytos kainos apskaičiavimo klaidų;
7.4.3. ar teikėjo pasiūlyme nurodyta kaina (jos sudedamosios dalys) neatrodo neįprastai maža.
7.5. Jeigu dalyvis pateikė netikslius, neišsamius ar klaidingus dokumentus ar duomenis apie atitiktį pirkimo dokumentų reikalavimams arba šių dokumentų ar duomenų trūksta, perkančioji organizacija, nepažeisdama lygiateisiškumo ir skaidrumo principų, prašo dalyvį šiuos dokumentus ar duomenis patikslinti, papildyti arba paaiškinti per jos nustatytą protingą terminą. Tikslinami, papildomi, paaiškinami ir pateikiami nauji gali būti tik dokumentai ar duomenys dėl tiekėjo pašalinimo pagrindų nebuvimo, atitikties kvalifikacijos reikalavimams, tiekėjo įgaliojimas asmeniui pasirašyti pasiūlymą, jungtinės veiklos sutartis, pasiūlymo galiojimo užtikrinimą patvirtinantis dokumentas ir dokumentai, nesusiję su pirkimo objektu, jo techninėmis charakteristikomis, sutarties vykdymo sąlygomis ar pasiūlymo kaina.
7.6. Perkančioji organizacija gali prašyti dalyvių patikslinti, papildyti arba paaiškinti savo pasiūlymus, tačiau ji negali prašyti, siūlyti arba leisti pakeisti pasiūlymo esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus.
7.7. Jeigu dalyvio pasiūlyme nurodyta kaina (jos sudedamosios dalys) atrodo neįprastai maža, perkančioji organizacija prašo dalyvį ją pagrįsti, vadovaujantis VPĮ 57 straipsnio 2 ir 3 dalių nuostatomis.
7.8. Perkančioji organizacija, pasiūlymų vertinimo metu radusi pasiūlyme nurodytos kainos apskaičiavimo klaidų, prašo dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant susipažinimo su pasiūlymais metu užfiksuotos kainos. Taisydamas pasiūlyme nurodytas aritmetines klaidas, dalyvis gali taisyti kainos sudedamąsias dalis, tačiau neturi teisės atsisakyti kainos sudedamųjų dalių arba papildyti kainą naujomis dalimis.
7.9. Sudaroma pasiūlymų eilė. Į pasiūlymų eilę įtraukiami teikėjai, kurių pasiūlymai atitiko pirkimo dokumentuose nustatytus reikalavimus. Pasiūlymų eilė sudaroma ekonominio naudingumo mažėjimo tvarka. Jei kelių teikėjų pasiūlymų ekonominis naudingumas yra vienodas, sudarant pasiūlymų eilę, pirmesnis įrašomas teikėjas, kurio pasiūlymas pateiktas anksčiausiai. Eilė nesudaroma, jei pasiūlymą pateikė ar, pirkimo procedūrų metu atmetus kitus pasiūlymus, liko vienas teikėjas.
7.10. Nustatomas pirkimo laimėtojas. Laimėtoju gali būti pasirenkamas tik toks teikėjas, kurio pasiūlymas atitinka pirkimo dokumentuose nustatytus reikalavimus ir jo pasiūlymo kaina nėra per didelė ir perkančiajai organizacijai nepriimtina.
7.11. Perkančioji organizacija suinteresuotiems dalyviams ne vėliau kaip per 5 (penkias) darbo dienas raštu praneša apie priimtą sprendimą nustatyti laimėjusį pasiūlymą, dėl kurio bus sudaroma pirkimo sutartis, ir pateikia VPĮ 58 straipsnio 2 dalyje nurodytos atitinkamos informacijos, kuri dar nebuvo pateikta pirkimo procedūrų metu, santrauką, nurodo nustatytą pasiūlymų eilę ir laimėjusį pasiūlymą. Jei būtų priimtas sprendimas nesudaryti pirkimo sutarties, perkančioji organizacija taip pat nurodo priežastis, dėl kurių priimtas toks sprendimas.
7.12. Teikėjas, kurio pasiūlymas laimėjo, kviečiamas sudaryti pirkimo sutartį.

8. KITOS SĄLYGOS IR INFORMACIJA

8.1. Pirkimo sutarties sudarymui taikomas 5 (penkių) darbo dienų atidėjimo terminas.
8.2. Perkančioji organizacija, gavusi teikėjo pretenziją, nedelsdama sustabdo pirkimo procedūras, kol bus išnagrinėta ši pretenzija ir priimtas sprendimas. Perkančioji organizacija negali sudaryti pirkimo sutarties anksčiau negu po 5 darbo dienų nuo rašytinio pranešimo apie jos priimtą sprendimą išsiuntimo pretenziją pateikusiam teikėjui ir suinteresuotiems dalyviams dienos.
8.3. Perkančioji organizacija turi teisę savo iniciatyva nutraukti pradėtas pirkimo procedūras. Tai gali būti atliekama bet kuriuo metu iki pirkimo sutarties sudarymo, jeigu atsirado aplinkybių, kurių nebuvo galima numatyti. Pirkimo procedūras nutraukti privaloma, jeigu buvo pažeisti VPĮ 17 straipsnio 1 dalyje nustatyti principai ir atitinkamos padėties negalima ištaisyti.
8.4. Ginčai dėl pirkimo nagrinėjami, žala teikėjui atlyginama, pirkimo sutartis pripažįstama negaliojančia bei alternatyvios sankcijos taikomos vadovaujantis VPĮ VII skyriaus nuostatomis.

9. PIRKIMO SUTARTIES SĄLYGOS

9.1. Detalus paslaugų teikimo aprašymas ir kitos paslaugų teikimo sąlygos pateikiamos Sąlygų 2 priede.
9.2. Už kokybiškai suteiktas paslaugas bei pakeistas arba suremontuotas detales atsiskaitoma pasirašius darbų perdavimo aktą ir teikėjui pateikus sąskaitą faktūrą. Vykdant pirkimo sutartį sąskaitos faktūros turi būti teikiamos naudojantis tik informacinės sistemos „SABIS“ priemonėmis.
9.3. Gautas sąskaitas faktūras už teikėjo tinkamai ir laiku suteiktas paslaugas perkančioji organizacija apmoka bankiniu pavedimu į teikėjo sutartyje nurodytą atsiskaitomąją sąskaitą per 30 (trisdešimt) kalendorinių dienų po Darbų atlikimo ir gedimų įvertinimo akto (toliau – aktas) pasirašymo ir sąskaitos faktūros gavimo.
9.4.  Sutartyje numatytų paslaugų įkainiai yra fiksuoti ir negali būti keičiami visą sutarties galiojimo laikotarpį, išskyrus atvejus, kai teisės aktais yra pakeičiamas sutartyje nurodytoms paslaugoms taikomas pridėtinės vertės mokestis. Į paslaugų kainą įskaičiuota paslaugų teikimo kaina, visi teikėjo mokami mokesčiai, išlaidos, susijusios su paslaugų teikimu, arba išlaidos tretiesiems asmenims. Laikoma, kad tokios šalių išlaidos yra įvertintos ir įskaičiuotos į bendrą sutarties kainą ir dėl šių priežasčių teikėjui nebus papildomai mokama.
9.5. Jeigu teikėjas savo pasiūlyme nurodė, kad, vykdant pirkimo sutartį bus pasitelkiami subteikėjai, šie subteikėjai nurodomi pirkimo sutartyje. Nurodytus subteikėjus (jeigu jie nurodyti) galima keisti tik raštu informavus apie tai perkančiąją organizaciją, nurodant pagrįstas keitimo priežastis ir gavus raštišką perkančiosios organizacijos sutikimą. Teikėjas bet kokiu atveju atsako už visus pagal pirkimo sutartį prisiimtus įsipareigojimus, nepaisant to, ar jiems vykdyti bus pasitelkiami subteikėjai. Pagrįstomis subteikėjo keitimo priežastimis laikomos priežastys, kai teikėjo pasiūlytas subteikėjas dėl objektyvių priežasčių (subteikėjui bankrutavus ar susidarius analogiškai situacijai, nutrūkus teisiniams santykiams su teikėju, ir pan.) nebegali įvykdyti visų ar dalies pirkimų sutartyje nurodytų sąlygų. Perkančiajai organizacijai raštu sutikus su subteikėjo pakeitimu, perkančioji organizacija kartu su teikėju raštu sudaro susitarimą dėl subteikėjo pakeitimo. Šis susitarimas yra neatskiriama pirkimo sutarties dalis. Subteikėjo keitimo tvarkos pažeidimas laikomas esminiu pirkimo sutarties pažeidimu.
9.6. Teikėjas įsipareigoja, kad pirkimo sutartį vykdys tik teisę verstis atitinkama veikla turintys asmenys.
9.7. Teikėjas Sąlygų 2 priede nustatytais terminais neįvykdęs savo sutartinių įsipareigojimų, perkančiajai organizacijai raštu pareikalavus, moka 0,02 (dviejų šimtųjų) proc. dydžio delspinigius nuo bendros pirkimo sutarties vertės už kiekvieną uždelstą dieną.
9.8. Perkančioji organizacija, vėluojanti atsiskaityti už kokybiškai teikėjo suteiktas paslaugas, teikėjui raštu pareikalavus moka 0,02 (dviejų šimtųjų) proc. dydžio delspinigius nuo neapmokėtos sąskaitos faktūros sumos už kiekvieną uždelstą dieną.
9.9. Pakeistiems naujiems įrenginiams ir detalėms teikėjas suteikia garantijos terminą, skaičiuojamą nuo jų pakeitimo ir atliktų darbų akto pasirašymo dienos. Pakeistų detalių garantinio laikotarpio trukmė priklauso nuo detalių gamintojo suteikiamos garantijos.
9.10. Pirkimo sutartis gali būti nutraukta:
9.10.1. rašytiniu šalių susitarimu;
9.10.2. vienašališkai perkančiosios organizacijos iniciatyva, raštu įspėjus teikėją ne vėliau kaip prieš 60 (šešiasdešimt) kalendorinių dienų;
9.10.3. vienašališkai teikėjo iniciatyva, raštu įspėjus perkančiąją organizaciją ne vėliau kaip prieš 60 (šešiasdešimt) kalendorinių dienų;
9.10.4. kitais Civilinio kodekso nustatytais atvejais.
9.11. Perkančioji organizacija, nesikreipdama į teismą, gali vienašališkai nutraukti pirkimo sutartį, raštu įspėjusi teikėją prieš 30 (trisdešimt) kalendorinių dienų, jeigu:
9.11.1. teikėjui iškeliama restruktūrizavimo arba bankroto byla, teikėjas likviduojamas, sustabdo savo ūkinę veiklą arba, kai įstatymuose ar kituose teisės aktuose nustatyta tvarka susidaro analogiška situacija;
9.11.2. esant esminiam pirkimo sutarties pažeidimui, kaip tai nustatyta Civiliniame kodekse.
9.12. Nutraukus pirkimo sutartį dėl teikėjo padaryto esminio pirkimo sutarties pažeidimo, teikėjas privalo sumokėti 5 (penkių) proc. bendros pirkimo sutarties kainos dydžio baudą. Baudos sumokėjimas nesiejamas su visišku perkančiosios organizacijos patirtų nuostolių atlyginimu ir neatleidžia teikėjo nuo pareigos juos visiškai atlyginti. Perkančioji organizacija turi teisę išskaičiuoti baudą iš teikėjui mokėtinų sumų, o jei mokėtinų sumų nėra, teikėjas privalo sumokėti baudą per 5 (penkias) darbo dienas nuo perkančiosios organizacijos rašytinio pareikalavimo gavimo dienos.
9.13. Teikėjas nesikreipdamas į teismą, gali vienašališkai nutraukti pirkimų sutartį, raštu įspėjęs perkančiąją organizaciją apie pirkimo sutarties nutraukimą ne vėliau kaip prieš 30 (trisdešimt) kalendorinių dienų, jeigu perkančioji organizacija ne dėl teikėjo kaltės arba nenugalimos jėgos aplinkybių vėluoja atlikti mokėjimą daugiau kaip 30 (trisdešimt) kalendorinių dienų ar padaro kitą esminį pirkimo sutarties pažeidimą, kaip tai numatyta Civiliniame kodekse.
9.14. Dėl pirkimo sutarties kylantys ginčai sprendžiami derybų būdu, o per 30 (trisdešimt) kalendorinių dienų nuo derybų pradžios nepavykus išspręsti ginčo derybų būdu, ginčas gali būti sprendžiamas Lietuvos Respublikos civilinio proceso kodekse nustatyta tvarka Lietuvos Respublikos teismuose.
9.15. Pirkimo sutartis gali būti keičiama tik VPĮ 89 straipsnyje nustatyta tvarka. Pirkimo sutarties sąlygų pakeitimai įforminami šalių rašytiniais susitarimais, kurie yra neatsiejama pirkimo sutarties dalis.

